钦定古今图书集成/明伦汇编/氏族典/第313卷 > 《廖用贤尚友录》 > 成德
## 钦定古今图书集成/明伦汇编/氏族典/第313卷 > 《廖用贤尚友录》 > 成德

按《明外史成德传》：“德字元升，霍州人。依舅氏，占籍怀
柔。举崇祯四年进士，除滋阳知县。性刚介，清操绝俗。
疾恶若仇，颇好击断。文震孟入都，德郊迎，执弟子礼，
语刺温体仁，体仁闻而恨之。兖州知府增饷额，德固
争。知府怒，谗于御史禹好善。好善，体仁客也。遂诬德
贪虐，逮入京，杖六十，戍边。德居戍所七年，用御史詹”
兆恒荐，起如皋知县。寻擢武库主事。还朝三月，京师
陷，闻帝崩，恸哭，持鸡酒奔奠梓宫，触地流血。贼露刃
胁之，不为动。奠毕，归家。有妹年二十馀，未嫁。德顾之
曰：“我死，汝何依？妹请先死。”德哭而视其缢。继室霍请
继之，德痛不及视，入别其母，哭尽哀，出而自缢。母见
子女及子妇皆死，亦投缳死。先是，怀柔城破，德父文
桂遇害，家属尽殁。福王时，谥“忠毅。”